Kære alle sammen.

Min tanke er, at fællesskaberne rundt om i hjemmene kan lade en af de forsamlede oplæse dette oplæg om glæde.

Ha en god søndag.

Mkh Niels Peder Nielsen, vikarpræsten

--------------

Bibelen er en bog som vinkler glæden på flere forskellige måder, og er med til at forme glæden og freden. Men hvordan ser det ud sådan i al almindelighed

**A: Guds egen glæde og Gud som glædens ophav**

Zefanias 3,15 og 17: *“Herren har slettet din dom…I dig er Herren din Gud, en helt, som frelser. Han glæder sig over dig med fryd, han tier (straffer ikke mere) i sin kærlighed”.*
Gud glæder sig, når vi tager imod frelsen og får udslettet vores synderegister. Han fryder sig over dem, som i tro har godtaget, at Jesus tog vor straf og vor dom, da han døde på korset.

Mange kristne har vanskeligt ved at forstå, at Gud kan glæde sig over dem, fordi de ser på sig selv og sin egen skrøbelighed. Men Gud glæder sig over, at vi har indset vort behov for en Frelser og Befrier, og at denne Frelser er hans elskede Søn, for selvom han generelt elsker sin verden: (*”Således elskede Gud verden”…* ifølge Johannes 3,16), så er vores personlige modtagelse af Jesus i vore hjerter Guds helt store anledning til at være glad.

Hovedårsagen til Guds glæde findes på hans højre side, for der sidder Sønnen, og når Gud betragter Sønnen, ser han sårmærkerne, som han fik, da han som offerlammet gik i vort sted og tog vores skyld og dom på sig.
Så glæder Faderen sig over, at millioner af sjæle er blevet genløst ved det ene offer, som Jesus bragte.
Han glæder sig over, at på grund af forsoningsværket skal en skare, som ingen kan tælle, ud af alle folkeslag, stammer og tungemål, en dag stå for hans trone og synge til hans pris i evighedernes evigheder.
Gud glæder sig over den frugt, der bliver af “hvedekornet”, som blev lagt i jorden og døde, og han glæder sig over for altid at være sammen med Sønnen, efter at Han en kort, men smertefuld, tid var i denne verden for at gøre det muligt for os at komme, hvor han er.

Og hvis vi kunne glæde os lige så meget over det, Jesus har gjort og godtage det i samme grad som Faderen, så ville Guds glæde være endnu større.

**B: Vores glæde**

Glæde er Guds grundlæggende grundstemning, og hans længsel for skabningen er, at den afspejler den glæde. I salme 19,5 beskrives hvordan skabningen selv responderer på den glæde som er hos Gud: *”På himlen har han (Gud) rejst et telt til solen, den går som en brudgom ud af sit kammer, den gennemløber sin bane glad som en helt”*.
Dette er skabelsens egen (glade) respons på Guds væsen, for i skaberværket hviler en Guds grundstemning, som er gennemsyret af netop glæde/glæden (fuglesangen, farverne, lydene m.m.)

Derfor, at miste glæden, at miste umiddelbarheden over alt det, som er godt omkring os, det er at miste meningen med selve vores tilstedeværelse, og det er egt også at miste noget af vores gudbilledlighed.
C. S. Lewis har sagt, *”Joy is the serious business of heaven”* – glæde er det, som det hele handler om i himlen – og apostlen Paulus skriver: Fil,4,4f: *Glæd jer altid i Herren! Jeg siger atter: Glæd jer! Lad jeres mildhed blive kendt af alle mennesker.*

Men der et væsen i universet som ønsker, at vi skal leve i sorg, og det er ikke Gud. En Katolsk biskop og helgen fra det 16. Århundrede Francis de Sales (1567-1622 - 55 år gammel) siger: *”Den onde er tilfreds med tristhed og melankoli, fordi han selv er trist og melankolsk og vil forblive det til evig tid. Derfor er hans lyst, at alle skal blive, som ham selv”.*

Men det er ikke Guds plan. Guds plan er det modsatte, det er at kalde os ind i glæden. Og vores ansvar som mennesker, det er at omfavne det kald, og det selvom der er megen sorg og lidelse omkring os, for hvordan kan vi omfavne glæden, når verden er fuld er smerte.

**C: Den smertefulde glæde**

Der fortælles en historie om salmedigteren Brorson, som har skrevet nogen af de mest fantastiske lovprisninger, som vi finder i salmebogen bl.a. *”Op al den ting som Gud har gjort”,* der er en lovprisning af skaberværket og en salme, som sprudler med glæde.
Han fik engang besøg af en bitter mand i bispegården i Ribe stift.
Manden var sur og træt af det liv, som ikke var blevet til det, som han havde forventet.
Han forbandede Gud og sagde til Brorson. ”*Du kan jo sagtens; livet er gået godt for dig”*.
Brorson tog herefter manden med op til det kammer, i hvilket hans dreng sad, som både var lam og skizofren.
Da manden havde set drengen, gik han uden at mæle et ord ud af bispegården. (Manden havde set, at der også var en stor smerte i Brorsons liv).

Vi har alle sammen nogle kamre eller rum, nogle ting i vores historie, der rummer et potentiale af bitterhed til at vi måske forbander livet.

Men for Brorson endte det aldrig sådan. Brorsons salmer udtrykker en taknemmelighed og glæde over livet, han havde øvet sig i at se alt det, som han kunne være taknemmelig over. Og når han sang, så valgte han bevidst at italesætte alt det smukke, alt det gode.
På den måde ”modsang” han bitterheden, og han fastholdt glæden og håbet midt i smerten.
Derfor blev han et menneske, hos hvem mange mennesker fandt trøst og fornyet energi til at leve, selvom livet udefra så håbløst ud.
Han lod ikke de rum, der rummede potentialet til bitterheden, få overtaget, og han fastholdt glæden midt i smerten.

Dietrich Bonhoeffer, (tysk teolog og præst, der endte sit liv som tysk koncentrationslejrfange). Om ham beskriver en af de personer, som var omkring ham inden hans død følgende: *”Jeg oplevede altid at Bonhoeffer spredte en atmosfære af glæde og lykke over den mindste episode, som gav anledning til det. Dernæst bar han altid en dyb taknemmelighed over det simple faktum, at han var i live”.*

Og når vi hører disse historier, så forstår vi, at en sand og dyb glæde, altid kommer til de mennesker, som har overgivet deres liv til noget større end personlig glæde. Brorson levede for sin menighed, og Dietrich Bonhoeffer satte livet på spil, for at den tyske kirke ikke skulle blive korrumperet af nazisterne.

Og denne paradoksale glæde er selvfølgelig mest synlig i de ekstraordinæres liv, hos helgenerne og martyrer, de mennesker, der har stået i ekstreme situationer, men det kan også blive vores glæde, hvis vi øver os i at åbne sindet for Gud, som er glædens Gud, at vi lærer at leve med et håb og en viden om, at alt det, der nu stjæler livet og glæden fra os, en dag vil blive tilintetgjort. Døden vil blive overvundet. Glæden vil vinde.
Men for nogen af os er det en tankegang vi skal øve os i, at blive ved med fastholde håbet og dermed glæden.

Ved en fødsel er der en smerte, som går forud for glæden.
*”Bedrøvelse efter Guds sind virker omvendelse, som ikke fortrydes”* (2. Kor. 7,10).
Den, som bedrøves over sin synd og sine fejlgreb og vender sig til Gud, oplever den glæde, som kommer af syndernes forladelse.
Smerten over det onde, man møder i verden, opvejes af den glæde vi har ved tanken om den herlighed, som venter hjemme hos Herren.
Jesus sagde til disciplene før sin bortgang: *”I skal sørge, men jeres sorg skal blive til glæde”* siger Jesus i Johs 16,20.
Sorgen over lidelse skal erstattes af glæden over det fuldbragte værk, som Jesus har leveret, og savnet ved hans himmelfart skulle opfyldes af Helligåndens komme i Jesu sted

Til slut: Gud ønsker for os at kalde os ind i et liv, hvor vores grundstemning er glæde. Det er derfor Jesus siger til sine disciple: *”Dette har jeg talt til jer, for at jeres glæde kan blive fuldkommen”.* (Johs 16,24)

Jesus siger til den blinde: *”Hvad vil du have, at jeg skal gøre for dig”.*
Vores svar kunne være, at vi må finde ind til en sand og hel glæde, som ikke kun bunder i overfladiske nydelser, men bunder i, at vi har ladet Guds grundstemning fylde vore liv.

Så forestiller jeg mig, at I alle sammen kan få en snak om det oplæg, du lige har hørt.

**Et par vejledende spørgsmål til debat:**

Hvad er min vigtigste kilde til glæde?

Hvad kan stjæle min glæde?

Hvordan øver jeg mig i, at lade glæden og taknemmeligheden over livet fylde mere?

Eller andre gode spørgsmål, der kan være relevant, når vi taler om glæden